ದೇಶದಲ್ಲಿ 40 ದಿನಗಳ ಬಳಿಕ 2 ಲಕ್ಷಕ್ಕಿಂತ ಕೆಳಗಿಳಿದ ಕೋವಿಡ್ ಸೋಂಕು ಪ್ರಕರಣ ಹೊಸದಿಲ್ಲಿ : 40 ದಿನಗಳ ಬಳಿಕ ದೇಶದಲ್ಲಿ ದೈನಿಕ ಕೋವಿಡ್19 ಪ್ರಕರಣಗಳ ಸಂಖ್ಯೆ ಮೊದಲ ಬಾರಿಗೆ ಎರಡು ಲಕ್ಷದಿಂದ ಕೆಳಕ್ಕಿಳಿದಿದೆ. ಕಳೆದ 24 ಗಂಟೆಗಳಲ್ಲಿ 3260 ಮಂದಿ ಸೋಂಕಿತರು ಮೃತಪಟ್ಟಿದ್ದು, ಇದು ಕೂಡಾ 27 ದಿನಗಳ ಕನಿಷ್ಠ ಸಾವಿನ ಸಂಖ್ಯೆಯಾಗಿದೆ. ಇದರ ಜತೆಗೆ ಸತತ ಎರಡನೇ ವಾರ ಸಾಪ್ತಾಹಿಕ ಪ್ರಕರಣಗಳ ಸಂಖ್ಯೆ ಶೇಕಡ 22ರಷ್ಟು ಕಡಿಮೆಯಾಗಿದ್ದು, ಇದು ದೇಶದಲ್ಲಿ ಎರಡನೇ ಅಲೆಯ ಅಬ್ಬರ ಕಡಿಮೆಯಾಗುತ್ತಿರುವ ಸ್ಪಷ್ಟ ಸೂಚನೆಯಾಗಿದೆ. ಕಳೆದ ವಾರ ದೈನಿಕ ಪ್ರಕರಣಗಳ ಸಂಖ್ಯೆಯಲ್ಲಿ ಶೇಕಡ 16ರಷ್ಟು ಇಳಿಕೆ ಕಂಡುಬಂದಿತ್ತು. ಆದರೆ ಕಳೆದ ವಾರ ಸಾವಿನ ಸಂಖ್ಯೆಯಲ್ಲಿ ಹೆಚ್ಚಳ ಕಂಡುಬಂದಿದೆ. ಮೇ 17ರಿಂದ 23ರ ಅವಧಿಯಲ್ಲಿ ಒಟ್ಟು 29331 ಮಂದಿ ಸೋಂಕಿಗೆ ಬಲಿಯಾಗಿದ್ದರೆ, ಇದು ಹಿಂದಿನ ವಾರ ದಾಖಲಾದ 28,334 ಪ್ರಕರಣಗಳಿಗಿಂತ ಅಧಿಕ. ಮೇ 1723ರ ಅವಧಿಯಲ್ಲಿ ಒಟ್ಟು 17,86,873 ಹೊಸ ಪ್ರಕರಣಗಳು ವರದಿಯಾಗಿದ್ದು, ಮೇ 1016ರ ಅವಧಿಯಲ್ಲಿ ಒಟ್ಟು 23,00,440 ಪ್ರಕರಣಗಳು ದಾಖಲಾಗಿದ್ದವು. ಅದಕ್ಕೂ ಹಿಂದಿನ ವಾರ ಅಂದರೆ ಮೇ 39ರ ಅವಧಿಯಲ್ಲಿ ಇದುವರೆಗಿನ ಅತ್ಯಧಿಕ 27,44,545 ಪ್ರಕರಣಗಳು ವರದಿಯಾಗಿದ್ದವು. ಉತ್ತುಂಗದಲ್ಲಿದ್ದ ವಾರಕ್ಕೆ ಹೋಲಿಸಿದರೆ ಕಳೆದ ವಾರ ದಾಖಲಾದ ಪ್ರಕರಣಗಳ ಸಂಖ್ಯೆ ಶೇಕಡ 35ರಷ್ಟು ಕಡಿಮೆ. ದೇಶದಲ್ಲಿ ಸೋಮವಾರ ಒಟ್ಟು 1,95,994 ಹೊಸ ಪ್ರಕರಣಗಳು ವರದಿಯಾಗಿದ್ದು, ಇದಕ್ಕಿಂತ ಕಡಿಮೆ ಪ್ರಕರಣ ದಾಖಲಾದದ್ದು ಏಪ್ರಿಲ್ 13ರಂದು. ಅಂದು 1,85,295 ಹೊಸ ಪ್ರಕರಣಗಳು ವರದಿಯಾಗಿದ್ದು, ಆ ಬಳಿಕ ಮೊದಲ ಬಾರಿಗೆ ಪ್ರಕರಣಗಳ ಸಂಖ್ಯೆ 2 ಲಕ್ಷಕ್ಕಿಂತ ಕೆಳಗಿಳಿದಿದೆ. ದೇಶದಲ್ಲಿ ಸಕ್ರಿಯ ಪ್ರಕರಣಗಳ ಸಂಖ್ಯೆ 26 ಲಕ್ಷಕ್ಕೆ ಇಳಿದಿದೆ ಎಂದು ಅಂಕಿ ಅಂಶ ತಿಳಿಸುತ್ತದೆ.